HAAPSALU LINNAVOLIKOGU
KOLMANDA KOOSSEISU

MÄÄRUS

Haapsalu,								27. aprill 2001 nr 16

Teede ja tänavate sulgemise
maksumääruse kinnitamine

Võttes aluseks kohaliku omavalitsuse korralduse seaduse paragrahvi 22 lõike 1 punkti 2, Haapsalu linna põhimääruse paragrahvi 23 lõike 1 punkti 2 ja kohalike maksude seaduse paragrahvid 2, 3, 4, 5, 11 ja 15 Haapsalu Linnavolikogu määrab:

1. Kehtestada Haapsalu linnas teede ja tänavate sulgemise maks.

2. Kinnitada “Teede ja tänavate sulgemise maksumäärus” (lisa 1).

3. Kinnitada “Teede ja tänavate tüübid Haapsalu linnas” (lisa 2).

4. Määrata teede ja tänavate sulgemise maksu maksuhalduriks Haapsalu Linnavalitsus.

5. Volitada teede ja tänavate sulgemise maksu maksuhalduri kõiki õigusi teostama Haapsalu Linavalitsuse maksuhaldur Helgi Vanaveski.

6. Avaldada määrus koos lisadega ajalehes “Lääne Elu” ja elektroonilises Riigi Teatajas.

7. Määrus jõustub 10. mail 2001. a.

Andres Lipstok
Volikogu esimees

									LISA 1 										Haapsalu Linnavolikogu
	27. 04. 2001 määrusele nr 16

TEEDE JA TÄNAVATE SULGEMISE
MAKSUMÄÄRUS

1. Maksu nimetus
1.1.	Teede ja tänavate sulgemise maks (edaspidi maks) on maksumaksja poolt täitmisele kuuluv rahaline kohustis üldkasutatava tee, tänava, väljaku, pargi, puhkeala või selle osa sulgemise eest.

1.2.	Tee on Teeseaduse §-s 2 nimetatud rajatis. Tänav on Teeseaduse §-s 6 nimetatud rajatis. Jalgtee ja jalgrattatee on Teeseaduse §-s 7 nimetatud rajatis.

1.3.	Teede ja tänavate sulgemise all mõistetakse liikluse katkestamist läbivale liiklusele ühes või mõlemas suunas kahe ristmiku vahelisel alal või ristmikul liikluse tõkestamist. Tee täieliku sulgemise korral pole võimalik liigelda ühelt ristmikult teisele või on ristmikul kõik sõidusuunad tõkestatud. Osalise sulgemise korral on liiklemine takistatud või on ristmikul osa sõidusuundi tõkestatud. Juhul kui liiklusele avatuks jääva sõidutee laius on väiksem kui kolm meetrit, loetakse tee täielikult suletuks. Juhul, kui liiklusele avatuks jääva kõnnitee laius on väiksem kui 1,5 meetrit, loetakse kõnnitee täielikult suletuks.

1.4.	Väljakute, parkide ja puhkealade sulgemise all mõistetakse nende kasutamist sulgeja tegevuse läbiviimiseks.

2.	Maksu objekt
2.1.	Teede ja tänavate sulgemise maksu objektiks on üldkasutatava tee, tänava, väljaku, pargi, puhkeala või selle osa sulgemine demonstratsioonide, rongkäikude ja muude ürituste korraldamiseks või ehitus- ja remonttööde teostamiseks.

3.	Maksumaksja
3.1.	Maksu maksavad füüsilised ja juriidilised isikud, kes seoses punktis 2.1 nimetatud tööde tegemisega või ürituse korraldamisega taotlevad Haapsalu Linnavalitsuselt õigust sulgeda üldkasutatav tee, tänav, väljak, park, puhkeala või selle osa.

4.	Maksumäärad
4.1.	Maksumäära diferentseeritakse sõltuvalt tee ja tänava tüübist ja/või käesoleva maksumääruse punktis 4.3 sätestatud parandustegureist.
4.2. Maksumäära diferentseerimisel kasutatakse järgmisi tee- ja tänavatüüpide maksumäärasid:
4.2.1. esimese tüübi tänav - maksumäär 800 krooni ööpäevas;
4.2.2. teise tüübi tänav - maksumäär 500 krooni ööpäevas;
4.2.3. kolmanda tüübi tänav - maksumäär 200 krooni ööpäevas.
4.2.4. neljanda tüübi tänav – maksumäär 100 krooni ööpäevas

4.3. Maksumäära diferentseerimisel kasutatakse järgmisi parandustegureid:
4.3.1. ainult kõnnitee sulgemine - 0,1;
4.3.2. ainult öine sulgemine (kell 20.00-06.00) - 0,2;
4.3.3. sulgemine ainult puhkepäeval või riiklikul pühal - 0,4;
4.3.4. ühe sõidusuuna sulgemine - 0,6;
4.3.5. sulgemise lubatud tähtaja ületamise iga päev - 2,0;
4.3.6. omavoliline sulgemine kuni loa saamiseni - 5,0;
4.3.7. tunnitariif (kehtib alla ühe ööpäevase sulgemise korral) - 0,05.
4.3.8. eraisikutele individuaalelamutesse ehitatavate trasside korral – 0,5.

4.4. Väljaku, pargi või puhkeala sulgemisel on maksumäär üks kroon suletud ala iga ruutmeetri eest ööpäevas. Nimetatud maksumäära diferentseerimisel kasutatakse käesoleva maksumääruse punktides 4.3.5 ja 4.3.6 sätestatud parandustegureid.

5.	Maksu tasumise kord
5.1.	Teede ja tänavate sulgemise maks tasutakse Haapsalu linna eelarvesse ettemaksuna enne üldkasutatava tee, tänava, väljaku, pargi või puhkeala sulgemisloa väljastamist või pikendamist.

5.2.	Sulgemisloa väljastab Haapsalu Linnavalitsus käesoleva teede ja tänavate sulgemise maksumääruse lisas 1 sätestatud korras.

5.3.	Üldkasutatava tee, tänava, väljaku, pargi või puhkeala sulgemisloata sulgemise korral rakendatakse sulgeja suhtes viiekordset maksumäära. Arve maksu tasumiseks esitab loata sulgejale Haapsalu Linnavalitsus ja see tuleb tasuda viie tööpäeva jooksul arve esitamisest arvates.

5.4.	Üldkasutatava tee, tänava, väljaku, pargi või puhkeala sulgemise korral sulgemisloas lubatud tähtajast lühemaks ajaks tagastatakse sulgejale liigselt tasutud maks kümne tööpäeva jooksul suletud objekti avamise ajast arvates.

6. Maksuperiood ja maksukohustuse tekkimise aeg
6.1. Maksuperioodiks loetakse ajavahemikku  üldkasutatava tee, tänava, väljaku, pargi või puhkeala sulgemisest kuni selle üleandmiseni linnavalitsuse esindajale.

6.2. Maksu tasumise kohustus algab Haapsalu Linnavalitsusele sulgemisloa saamiseks taotluse esitamise päevast. Maks tasutakse enne sulgemisloa saamist.

7. Maksuvabastused ja maksusoodustuste andmise kord
7.1. Maksust on vabastatud:
7.1.1 avariidest tingitud sulgemisel avariitööde teostajad 24 tunni jooksul sulgemisest arvates;
7.1.2 Haapsalu linna poolt korraldatavate ürituste korraldajad sulgemistel ürituste korraldamise ajaks;
7.1.3 Haapsalu linna tellimisel tehtavate ehitus- või remonditööde teostajad sulgemisel tööde tegemiseks lepingus kokkulepitud ajal.

7.2. Maksusoodustusi või maksust vabastusi muudel juhtudel lisaks punktis 7.1 nimetatule annab Haapsalu Linnavalitsus oma korraldusega.

7.3. Linnavalitsusel on õigus oma korraldusega kehtestada täiendavaid soodustariife, vabastada maksust täielikult või osaliselt või ajatada maksu tasumist.

7.4. Maksusoodustuse või –vabastuse saamiseks lisab sulgemise taotleja sulgemisloa saamise taotlusele sellekohase märke ja põhjendab seda. Maksusoodustuse või –vabastuse andmise otsustatakse Haapsalu Linnavalitsuse poolt ja vormistatakse linnavalitsuse korraldusega.

8. Vastutus
8.1. Ilma sulgemisloata üldkasutatava tee, tänava, väljaku, pargi, puhkeala või selle osa sulgemisel rakendatakse punktis 4.3.6 sätestatud maksumäära.

8.2. Sulgemisloaga kuid üle loas nimetatud tähtaja üldkasutatava tee, tänava, väljaku, pargi, puhkeala või selle osa sulgemise puhul rakendatakse punktis 4.3.5 sätestatud maksumäära iga päeva eest, mis ületab lubatud tähtaja.

8.3. Kehtestatud tähtajast hiljem Haapsalu Linnavalitsuse eelarvesse tasutud maksu summalt ja maksumaksja poolt maksuhalduri kasuks enammakstud summalt arvutatakse intressi maksukorralduse seaduse paragrahvis 28 sätestatud korras.

8.4. Käesoleva määruse alusel tasumisele kuuluvad või nendest vähemmakstud summad nõutakse sisse tagantjärele viimase kolme aasta eest maksustamisperioodi algusest arvates, mil maksmata jäänud või vähemmakstud summa välja selgitati.

9. Vaidluste lahendamise kord
9.1. Maksuhalduril on õigus teha ettekirjutusi maksumääruse rikkumise kohta.
9.2. Maksumaksjal on õigus 30. kalendripäeva jooksul maksuhalduri ettekirjutuse kättesaamisest arvates esitada maksustamise kohta vastulause maksuhaldurile.

9.3. Maksuhalduri otsusega mittenõustumisel pöördub maksumaksja kaebusega kohtusse.
9.4. Maksumaksjal on õigus esitada kaebus kohtusse ka enne vastulause esitamist.
9.5. Kaebuse esitamine ei võta maksumaksjalt maksuhalduri ettekirjutuse täitmise kohustust, kuid kuni otsuse tegemiseni maksumaksja kaebuse kohta ei ole maksuhalduril õigust maksuvõla sissenõudmiseks maksukorralduse seaduses sätestatud korras.

LISA 2
								Haapsalu Linnavolikogu
								27.04.2001 määrusele nr 16

Teede ja tänavate tüübid Haapsalu linnas

1. Haapsalu linnas on järgmised esimese, teise, kolmanda tüübi teed ja tänavad:
I tüüp		Tallinna maantee
		Jaama tänav
		Kiltsi tee
		Lossiplats
		Karja tänav
		Posti tänav
		Lihula maantee
		Männiku tee

II tüüp		Kalda tänav
		Lahe tänav
		Uus-Sadama tänav
		Holmi-Kallas
		Kaluri tänav
		Sadama tänav
		Ehte tänav
		Suur-Lossi tänav
		Nurme tänav
		Metsa tänav
		Tamme tänav
		Niine tänav

III tüüp 	Holmi tänav
		Supeluse tänav
		Suur-Mere tänav
		Neidude tänav
		Rüütli tänav
		Wiedemanni tänav
		Saue tänav
		Lembitu tänav
		Suur-Liiva tänav
		Väike-Liiva tänav
		Kooli tänav
		Jaani tänav
		Mihkli tänav
		Kreutzwaldi tänav
		Vaba tänav
		Koidula tänav
		Uus tänav
		Turu tänav
		Jalaka tänav
		Kuuse tänav
		Raudtee tänav
		Õpetaja tänav
		Staadioni tänav
		Mulla tänav
		Kalevi tänav
		Kastani tänav
		Kase tänav
		Pargi tänav
		Käbi tänav
		Õhtu-Kallas

Loetelus puuduvad tänavad ja haljasalad kuuluvad IV tüüpi.

LISA 1
TEEDE JA TÄNAVATE
SULGEMISE MAKSUMÄÄRUSELE

Üldkasutatavate teede, tänavate, väljakute, parkide ja puhkealade
sulgemislubade väljaandmise kord

1.	Üldkasutatava tee, tänava, väljaku, pargi või puhkeala sulgemiseks ehitus- või remonttööde teostamiseks või demonstratsioonide, rongkäikude või mistahes muude ürituste korraldamiseks tuleb taotleda sulgemisluba.
2.	Sulgemisloataotluse vorme (edaspidi taotlus) väljastab soovijatele Haapsalu Linnavalitsuse kommunaalosakond. Täidetud taotlused esitatakse linnavalitsusele viis tööpäeva enne planeeritavat sulgemist.
3.	Taotlusele lisatakse ajutise liikluskorralduse skeem ja garantiikiri teekatte taastamise kohta. Täidetud taotlusele võetakse enne selle esitamist kõik linnavalitsuse poolt nõutavad kooskõlastused.
4.	Taotluse esitanule väljastab linnavalitsus arve teede ja tänavate sulgemismaksu tasumiseks. Arvele märgitakse sulgeja nimi, sulgemisloa number, sulgemismaks, maksu tasumise koht.
5.	Sulgemisluba väljastatakse taotlejale peale sulgemismaksu tasumist tõendava dokumendi esitamist. Kui sulgemisloa taotleja taotleb maksusoodustust või-vabastust väljastatakse talle sulgemisluba peale linnavalitsuse korralduse jõustumist, millega maksuvabastus või- soodustus anti.
6.	Teede ja tänavate maksumääruse punkti 7.1.1 alusel maksust vabastatud isikud on kohustatud vormistama sulgemisloa üldistel alustel kolme tööpäeva jooksul avarii tekke päevast arvates. Avariist tuleb linnavalitsust informeerida telefoni või faksi teel koheselt peale avariist teada saamist.
7.	Teede ja tänavate sulgemise maksumääruse punktide 7.1.2 ja 7.1.3 aluses maksust vabastatud isikud on kohustatud vormistama sulgemisloa üldistel alustel.
8.	Linnavalitsuse nõudmisel on sulgemisloa taotleja kohustatud omal kulul avaldama teate liikluse sulgemise kohta ajalehes “Lääne Elu” ja /või Haapsalu infotelevisiooni teadetes.
9.	Sulgemisloa taotleja on teede ja tänavate sulgemise korral kohustatud omal kulul sulgemispiirkonnas välja panema liiklust reguleerivad märgid ja piirded ning rajama vajalikud ajutised ehitised (ümbersõidud ja kõnniteede ümber- või ülekäigud) arvestades kehtivaid eeskirju ja ajutist liikluskorraldusskeemi.
10.	Peale tee või tänava sulgemisloa lõppemist (kui ei taotleta selle pikendamist) on sulgemisloa taotleja kohustatud ajutised liiklusmärgid ja piirded ning muud ajutised ehitised kõrvaldama, taastama tee või tänava liikluskõlbulikuks ja informeerima liikluse taasavamisest Haapsalu Linnavalitsuse kommunaalosakonda ning Lääne politseiprefektuuri liikluspolitsei korrapidajat.
11.	Parkide ja puhkealade sulgemisloa lõppemise ajaks on sulgemisloa taotleja kohustatud sulgemisloas näidatud ala haljastuse ja heakorra taastama ja linnavalitsuse kommunaalosakonda selle sulgemisloa lõppemisele järgneval päeval eelnevalt kokku lepitud sidevahendi kaudu informeerima.